પોતે ભારતમાં છે, પુણેની હોટેલના કમરામાં છે એ સ્વસ્થતા આવી એટલે તેણે મન મક્કમ કરીને ફરીથી આંખો મીંચી. અગાઉ લંડનના સાઈકિયાટ્રિસ્ટે સૂચવ્યા પ્રમાણે ઊંઘ આવે એ માટે મનગમતા વિચારો શરૂ કર્યા. થોડીક વાર પછી જરાક આંખ ઘેરાઈ એટલે ફરી બંધ પાંપણોમાં દૃષ્યાવલિઓ રચાવા લાગી, પણ આ વખતે તેમાં સાતત્ય કે સ્પષ્ટતા વર્તાતી ન હતી.પહાડોમાંથી કોરાયેલી કાચી સડક જેવું કશુંક દેખાતું હતું અને લીલાંછમ ઘાસ પર કોઈના દબાયેલા પગલાં દોડી જતાં હોય એમ લાગતું હતું. સાવ ઝાંખા ધબ્બા જેવા આકારમાં ખીણની ધાર પર કશોક મકાન જેવો આભાસ વર્તાતો હતો. અને ફરીથી તેની આંખ ખુલી ગઈ.